Loopbane: Ken jou persoonlikheid - Solidariteit Wêreld LoopbaanSolidariteit Wêreld Loopbaan
Tuis › Artikels › Loopbane: Ken jou persoonlikheid
Loopbane: Ken jou persoonlikheid
Diversity occupations people standing in line and looking at the camera. Isolated on white background. [url=http://www.istockphoto.com/search/lightbox/9786738][img]http://dl.dropbox.com/u/40117171/group.jpg[/img][/url]
Wanneer ek groot is, wil ek 'n musiekkunstenaar word en by T in the Park in Londen optree!
Dít was my grootste droom as kind. Maar soos talle ander dromer-kinders, het ek groot geword, matriek geskryf en gaan studeer sonder om weer aan my passie en persoonlikheid te dink, en nou, op die ouderdom van 28, besef ek hoe belangrik dit is om jouself, jou persoonlikheid en jou vermoëns te ken.
Vir iemand met 'n persoonlikheid vir mense sal dit emosionele en geestelike selfdood wees om elke dag vir 8 ure in totale stilte voor 'n rekenaar te sit en statistiek ontleed. Net so sal iemand wat 'n passie het vir syfers en stiltes nie noodwendig floreer as kunsonderwyser nie.
Volgens Business Insider het Deloitte se Shift Index Survey in 2010 getoon dat sowat 80% mense na bewering ongelukkig is in hul werk. Sommige sal egter die moed bymekaar skraap om 'n loopbaanskuif te maak, terwyl ander bloot sal vasbyt omdat hulle verseker is van 'n inkomste.
Maar hoe gemaak as jou loopbaanbesluit as jong volwassene 'n 'kop'-besluit was, eerder as 'n 'hart'-besluit? Neem jy 'n geloofsprong en maak 'n loopbaanskuif, of besluit jy om die beste te maak van die werk wat jy wel het?
Hier is 'n paar persoonlike wenke wat my al nuttig te pas gekom het:
1. Weet 'wie' jy is. Wat is vir jou lekker? Wat is vir jou sleg? Wat maak jou kwaad? Wat gee jou 'n lus vir die lewe en wat dreineer jou?
2. Identifiseer jou sterk punte en bestuur dit. Dit is gewoonlik heelwat makliker om op jou sterk punte te fokus en daarop te bou. Gebruik dit ten goede in jou werkomgewing maar waak egter daarteen dat jou sterk punte nie iemand anders se swak punte uitbuit of sy of haar sterk punte onderdruk nie.
3. Identifiseer jou swak punte, en konfronteer dit. Dit gebeur dikwels dat mens se swak punte vir jou 'n blinde kol is, of word. Dit is egter belangrik dat jy hierdie blinde kol identifiseer en konfronteer. Sodoende skep dit vir jou die geleentheid om daaraan te werk, dit te ontwikkel en selfs later om te skakel in 'n sterk punt.
4. Maak self jou geluk. As jy gelukkig is, bou daarop. As jy ongelukkig is, bepaal wat jou ongelukkig maak en of jy dit kan verander. As jy dit nie kan verander nie, besluit of jy kan verander. As jy nie kan of wil verander nie, besluit of jy dit kan aanvaar en daarmee kan saamleef. Oplaas, as jy nie daarmee kan saamleef nie… is dit dalk tyd om 'n loopbaanskuif te oorweeg.
Ongeag of jy gelukkig of ongelukkig is… ken jouself. Wees jouself. En doen waarvan jy hou. Jy is immers minstens 75% van jou dag by die werk.
Alyson Shontell, Oktober 2010, "80% Hate Their Jobs – But Should You Choose A Passion Or A Paycheck?", http://www.businessinsider.com/what-do-you-do-when-you-hate-your-job-2010-10